Polisiekommissaris moet antwoord ná parlement-skietvoorvalDie toneel by die parlement in Kaapstad. Foto: ANA Die nasionale polisiekommissaris sal voor die parlement opgeroep word om te verduidelik hoe die sekuriteitsmaatreëls by die instansie dermate kon faal dat ŉ personeellid homself Vrydag op die perseel doodgeskiet het. Francois Beukman, voorsitter van die parlementêre portefeuljekomitee oor polisie, het gesê die voorval laat ernstige vrae ontstaan oor polisiebeamptes wat by die parlement ontplooi is, die bestaande prosedures en die algemene operasionele gereedheid van die SAPD. Hy het bygevoeg die parlement is ŉ nasionale sleutelpunt en die voorval plaas die kollig op die swak toegangsbeheer en veiligheidsifting wat by die perseel gedoen word. “Die portefeuljekomitee is diep bekommerd dat die SAPD-bestuur versuim het om te verseker dat daar behoorlike veiligheidsmaatreëls by die parlement is,” het hy gesê. Hy het beklemtoon die polisie moet verseker dat sekuriteitstandaarde by die parlement op dieselfde vlak is as by ander parlemente oor die wêreld heen. Beukman het gesê hy sal aan Cedric Frolick, die huisvoorsitter van die parlement, skryf om toestemming te kry om ŉ vergadering met die nasionale polisiekommissaris tydens die parlementêre reses te belê. Intussen het die ANC sy skok en hartseer oor die voorval uitgespreek. Jackson Mthembu, hoofsweep van die regerende party, het gesê die voorval het die hele parlement geskok en getraumatiseer gelaat. Die toneel by die parlement in Kaapstad. Foto: ANA “Hierdie voorval laat ook kommer ontstaan oor die veiligheidstelsels in die parlement, spesifiek hoe ŉ vuurwapen ongesiens in die perseel en verby ons sekuriteit kon kom. Hierdie saak word ondersoek om te verseker dat dit nie weer in die toekoms gebeur nie,” het Mthembu gesê. “Die ANC betuig sy opregte medelye met die familie, vriende en kollegas van die oorledene.” Die DA het hierby aangesluit deur ook die party se medelye aan die oorledene se naasbestaandes te betuig. “Ons verwelkom die parlement se besluit om berading aan al die personeellede te bied. Ons gedagtes en gebede is saam met almal wat deur hierdie tragedie geraak word,” het John Steenhuisen, hoofsweep van die DA, gesê. Maroela Media het vroeër berig ŉ senior amptenaar het Vrydag homself in ŉ gebou op die parlementêre perseel om die lewe gebring. Dit is nie seker wanneer die oorledene die vuurwapen by die gebou ingesmokkel het nie. Die gebou is aan streng veiligheidsmaatreëls onderworpe, maar omdat die man baie senior veiligheidsklaring gehad het, is dit moontlik dat hy nie persoonlik ondersoek is nie. Die oorledene se kollegas het ná die voorval gesê hy het die afgelope tyd gekla oor erge werksdruk.